Fi żmien l-aħħar amministrazzjoni, id-Dipartiment tal-Artijiet xtara sistema antika biex suppost taqleb il-fajls f'forma diġitali. Sistema li baqgħet qatt ma kienet installata b'mod sħiħ anke jekk tagħha tħallsu €1.6 miljun mit-taxxi tal-poplu. Kollox imur lura għas-sena 2003 meta d-Dipartiment ħareġ sejħa għall-offerti biex jimplimenta sistema kompjuterizzata. Dakinhar intgħażlet id-Datatrak b'kuntratt li kien ilaħħaq €1.9 miljun. Iżda l-kuntratt baqa' qatt ma kien implimentat għax, minkejja li ħarġet is-sejħa għall-offerti, il-Gvern ta' dak iż-żmien ma kienx iddedika fondi għal dan il-proġett. Fl-2009 l-Gvern kien iddeċieda li jerġa' jimbarka fuq il-proġett u, anke jekk kienu għaddew sitt snin minn meta ħarġet is-sejħa u għalhekk it-teknoloġija nbidlet bil-kbir, ma reġax ħareġ sejħa għall-offerti. Minflok, id-Dipartiment li issa kien responsabbli għalih l-eks-Ministru Jason Azzopardi, ta l-kuntratt lill-istess kumpanija u fuq l-istess software. Dan minkejja li, tant iż-żminijiet kienu inbidlu, li anke l-istess kumpanija kienet bidlet isimha u minn Datatrak sar jisimha Locus. Hekk, id-Dipartiment daħal biex jixtri sistema li ma kinitx għadha valida. Agħar minn hekk, ix-xogħol li għalih tħallsu €1.6 miljun qatt ma sar. Kien hemm 11-il module li kellhom ikunu implimentati, imma sal-lum għad hemm biss module wieħed li kien installat bis-software li għal-lum il-ġurnata m'għadux tajjeb. Ħaddiema fid-Dipartiment tal-Artijiet spjegaw lill-KullĦadd li anke meta kien installat dan l-uniku module kien hemm problemi kbar b'nies li spiċċaw jistennew għal ħinijiet twal fil-kju u impjegati mitlufin. Il-module implimentat huwa dak tad-dħul, revenue, u biex jitħaddem hemm kumplikazzjonijiet kbar. B'hekk, fi żmien li Jason Azzopardi kien responsabbli minn dan is-settur, dak li kellu jkun proġett ewlieni biex jimmodernizza dipartiment li jamministra biljuni ta' ewro f'assi tal-poplu, spiċċa flus mormija f'barmil taż-żibel. Minn dan kollu gawdew biss tal-kumpanija Datatrak, eventwalment Locus, li tħallsu għal xogħol li lill-klijent ma swieh għal xejn. Il-Kap Eżekuttiv ta' din il-kumpanija kien Joe Fenech Conti, magħruf sew għall-fiduċja li kien igawdi mill-eks-Ministru Austin Gatt. Fil-fatt, fi żmien Gatt, Fenech Conti kien involut f'awtoritajiet pubbliċi li saħansitra kienu jagħtu xogħol lill-istess kumpanija li tagħha kien Kap Eżekuttiv. Din hija kumpanija li involuta fiha kien hemm ukoll Marthese Portelli, ix-Shadow Minister tat-Trasport tal-Partit Nazzjonalista. Fil-fatt, fiż-żmien li kien qed jiġri dan kollu, Portelli kienet konsulent legali, u eventwalment operations u project manager. Dipartiment mifni bil-problemi Din ma kinitx l-uniku problema f'dan id-Dipartiment li tul is-snin tħalla mitluq għal riħu mingħajr ebda regoli ċari li jassiguraw trasparenza u kontabbiltà. Fil-fatt, kien biss f'din l-amministrazzjoni li tnediet riforma kbira li bħalissa qed issir evalwazzjoni tal-konsultazzjoni dwarha. Is-sistema diġitali hija waħda mill-prijoritajiet ta' din ir-riforma. Fi preżentazzjoni dettaljata meta tnediet ir-riforma, il-Perit Robert Musumeci, li jagħmel parti mill-bord li se jipproponi u jmexxi r-riforma, irrimarka kif fost oħrajn hemm min talab integrazzjoni bejn ir-reġistru tal-artijiet f'Malta u Għawdex. Issemma wkoll il-bżonn li jkun hemm iżjed simplifikazzjoni fejn meħtieġ, pereżempju fic-ċnus. Oħrajn issuġġerew li jkun hemm bord tal-governanza kif ukoll il-bżonn li tkun introdotta sistema online, simili għal dik li għandha l-Awtorità tal-Ippjanar. Is-Segretarju Parlamentari Deborah Schembri tkellmet ukoll dwar l-importanza ta' sehem il-ħaddiema. Tant li, qabel ma fi Frar li għadda kkomunikat l-aħbar tal-konsultazzjoni pubblika, iddiskutiet magħhom. Xi ħaġa meħtieġa biex deċiżjonijiet ħżiena bħal dawk li saru fuq is-sistema diġitali fi żmien Jason Azzopardi ma jerġgħux isiru.